Ouerpaar van Springs-gruwelhuis gevonnisDie pa nadat hy gevonnis is. Foto: Mariné Lourens/Maroela Media ŉ Ouerpaar van Springs aan die Oos-Rand wat hul vyf kinders jare lank mishandel het, is Woensdag in die hooggeregshof in Pretoria gevonnis. Die kinders is deur hul pa mishandel, gemartel en selfs seksueel aangerand. Regter Eben Jordaan het die pa tot 10 jaar tronkstraf gevonnis vir verkragting, 10 jaar vir poging tot moord, drie jaar tronkstraf vir poging tot regsverydeling, een jaar tronkstraf vir die verhindering van polisiebeamptes om hul pligte uit te voer, 35 jaar tronkstraf op die vyf aanklagte van kindermishandeling, 25 jaar tronkstraf op die vyf aanklagte van kinderverwaarlosing, vyf jaar tronkstraf vir dwelmhandel en drie jaar tronkstraf vir dwelmbesit. Van die vonnisse sal gelyklopend uitgedien word wat beteken die pa is tot effektief 35 jaar tronkstraf gevonnis. Die pa het ná vonnisoplegging aan die media gesê hy gaan teen die vonnis appelleer. Jordaan het gesê hy beskou die ma nie as ŉ geskikte kandidaat vir gevangenisstraf nie en het al die aanklagte teen haar saamgevoeg vir vonnisoplegging. Sy is tot vyf jaar tronkstraf gevonnis wat in die geheel opgeskort is op voorwaarde dat sy nie ŉ misdryf pleeg nie en dat sy sielkundige behandeling moet ondergaan vir so lank as wat ŉ sielkundige bepaal. Die ma nadat sy gevonnis is. Foto: Mariné Lourens/Maroela Media Die ma is vroeër skuldig bevind op vyf aanklagte van kinderverwaarlosing, regsverydeling, die verhindering van polisiebeamptes om hul pligte uit te voer en dwelmgebruik. Sy is onskuldig bevind op die res van die aanklagte waarop sy tereg gestaan het, wat poging tot moord, die vervaardiging en besit van springstof, die handeldryf van dwelms en kindermishandeling insluit. Die pa is in 2014 in hegtenis geneem nadat hy sy vrou en vyf kinders jare lank gemartel en mishandel het en hulle sedert 2005 as “gyselaars” in die berugte gruwelhuis in Springs aangehou het. Die man se gru-dade het aan die lig gekom toe sy seun in Mei 2014, toe 11 jaar oud, daarin kon slaag om uit die huis te ontsnap. Hy het hulp by die bure gaan soek en die polisie is ontbied. Jordaan het in sy uitspraak daarop gewys dat die ma ook jare lank onder fisieke en emosionele mishandeling en aanranding deurgeloop het en ook verkrag is. Hy meen sy ly aan mishandelde-vrou-sindroom weens die mishandeling en het dwelms gebruik om haarself beter te laat voel. Jordaan het egter beslis hy is nie oortuig dat die ma niks kon doen om haar kinders se lewens te verbeter terwyl haar man nie by die huis was nie. Die hof het tydens die verhoor die besonderhede van die mishandeling van die vrou en kinders gehoor, onder meer hoe die ouer kinders met ŉ kierie geslaan en ook by tye met ŉ blaasvlam gebrand is. Daar is ook met ŉ gaspistool op hulle geskiet. Die seun en die meisie het getuig hulle is byna elke dag aangerand as hulle nie die huis sou skoonmaak nie. Hou Maroela Media dop vir meer.